На Малу Госпојину, 8. септембра 1875. године, код цркве је сазван збор народних првака Невесиња на коме су вође народа у Херцеговини Јован Гутић, Симун Зечевић, Илија Стевановић, Тривко Грубачић, Продан Рупар и Петар Радовић одлучили да се у прољеће наредне године подигне устанак против турских освајача, познат у историји под називом Невесињска пушка. За вријеме устанка Срби из околних села снијели су у цркву бакарно посуђе, али су Турци сломили врата, дигли посуђе и обрушили унутрашњост цркве. По окупацији 1878. године, аустријски војници су становали у цркви и за то вријеме један од војника је израдио дрвени дио иконостаса. У љето 1881. године, црква је поправљена и поново освећена од Митрополита Игњатија 15. августа 1881. године, а звоник је саграђен 1890. године.